CELEX: 52022PC0195
Language: lt
Date: 2022-04-27
Title: Pasiūlymas EUROPOS PARLAMENTO IR TARYBOS REGLAMENTAS dėl laikino prekybos liberalizavimo papildant prekybos lengvatas, taikomas Ukrainos produktams pagal Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimą

EUROPOS KOMISIJA
            Briuselis, 2022 04 27
            COM(2022) 195 final
            2022/0138(COD)
            
            Pasiūlymas
            EUROPOS PARLAMENTO IR TARYBOS REGLAMENTAS
            dėl laikino prekybos liberalizavimo papildant prekybos lengvatas, taikomas Ukrainos produktams pagal Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimą
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  2022 m. vasario 24 d. pradėta neišprovokuota ir nemotyvuota Rusijos karinė agresija prieš Ukrainą smarkiai sumažino Ukrainos galimybes prekiauti su kitomis pasaulio šalimis, nes žūsta žmonės, reikia sutelkti dėmesį į teritorijos gynybą, daug gyventojų priversti persikelti, be to, sunaikinti gamybos pajėgumai ir dėl prieigos prie Juodosios jūros blokados netekta didelės transporto maršrutų dalies. Šiomis sudėtingomis aplinkybėmis Ukraina paprašė Sąjungos kiek įmanoma padėti šaliai toliau prekiauti su kitomis pasaulio šalimis ir dar labiau stiprinti prekybos santykius su Sąjunga. Šiuo tikslu, be kita ko, siekiama sudaryti palankesnes sąlygas sausumos logistikai ir dar labiau liberalizuoti rinką. Šios priemonės suteiktų Ukrainos gamintojams daugiau lankstumo ir tikrumo. 
               
               
                  Todėl Komisija siūlo priimti Europos Parlamento ir Tarybos reglamentą, kuriuo nustatomos prekybos liberalizavimo priemonės, t. y. trys toliau nurodytos priemonės, kurios turėtų būti taikomos vienus metus: 
               
            
            
               –laikinai sustabdomas visų esamų muitų tarifų taikymas pagal ES ir Ukrainos asociacijos susitarimo
                  1
               , kuriuo sukuriama išsami ir visapusiška laisvosios prekybos erdvė (IVLPE) (toliau – Asociacijos susitarimas), IV antraštinę dalį. Ši nuostata taikoma trijų kategorijų produktams: 
            
            
               ·pramonės produktams, kuriems iki 2022 m. pabaigos turi būti palaipsniui panaikinti muitai;
            
            
               ·vaisiams ir daržovėms, kuriems taikoma įvežimo kainų sistema;
            
            
               ·žemės ūkio produktams ir perdirbtiems žemės ūkio produktams, kuriems taikomos tarifinės kvotos;
            
            
               –nuo šio reglamento įsigaliojimo dienos laikinai nerenkami antidempingo muitai, taikomi Ukrainos kilmės importuojamoms prekėms, ir 
            
            
               –laikinai sustabdomas bendrų importo taisyklių (apsaugos priemonių)
                  2
                taikymas Ukrainos kilmės importuojamoms prekėms.
            
            
               
                  Šios laikinos ir išskirtinės priemonės padės remti ir skatinti esamus prekybos srautus iš Ukrainos į Sąjungą. Tai atitinka vieną iš pagrindinių Asociacijos susitarimo tikslų – sudaryti sąlygas tvirtesniems ekonominiams ir prekybos ryšiams, kad Ukraina galėtų palaipsniui integruotis į ES vidaus rinką. 
               
               
                  Šiame pasiūlyme dėl reglamento numatytų prekybos liberalizavimo priemonių imamasi laikantis Asociacijos susitarimo 2 straipsnyje nustatyto įsipareigojimo, kuriuo kaip vienas iš esminių Susitarimo elementų įtvirtinamas skatinimas laikytis suvereniteto ir teritorinio vientisumo, sienų neliečiamumo ir nepriklausomybės principų. Atitinkamai šios prekybos liberalizavimo priemonės priklausytų nuo to, ar laikomasi minėtų 2 straipsnyje išdėstytų pagrindinių principų, įskaitant tuos, pagal kuriuos pagarba demokratijos principams, žmogaus teisėms ir pagrindinėms laisvėms bei teisinės valstybės principui yra esminiai Susitarimo elementai. 
               
               
                  Be to, šiame pasiūlyme numatytomis prekybos liberalizavimo priemonėmis pagal SESV 207 straipsnio 1 dalį siekiama užtikrinti, kad Sąjungos bendra prekybos politika būtų vykdoma atsižvelgiant į ES sutarties 21 straipsnyje nustatytus Sąjungos išorės veiksmų principus ir tikslus. 
               
               
                  Taikomos įprastos apsaugos procedūros. 
               
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Šios prekybos liberalizavimo priemonės derėtų su Asociacijos susitarimo, visų pirma IV antraštinės dalies, kuria sukuriama IVLPE ir kurioje numatyta, kad Šalys per ne ilgesnį kaip 10 metų pereinamąjį laikotarpį nuo Susitarimo įsigaliojimo palaipsniui sukuria laisvosios prekybos erdvę, įgyvendinimu.
               
               
                  Be to, 2021 m. Ukraina paprašė pradėti peržiūrą pagal Susitarimo 29 straipsnio 4 dalį, kad būtų apsvarstyta galimybė paspartinti Ukrainos ir Sąjungos tarpusavio muitų panaikinimą ir išplėsti jo taikymo sritį.
               
            
            
               •Suderinamumas su kitomis Sąjungos politikos sritimis
            
         
         
            
               
                  Europos Sąjunga griežtai pasmerkė Rusijos agresiją prieš Ukrainą ir ėmėsi precedento neturinčių veiksmų, kad paremtų šalį šiomis ekstremaliomis aplinkybėmis, pradedant finansine pagalba, įskaitant skubią makrofinansinę pagalbą, ir baigiant karinės įrangos tiekimu. Todėl siūlomas reglamentas atitiktų ES sutarties 21 straipsnio 3 dalyje nustatytą Sąjungos įsipareigojimą užtikrinti įvairių išorės veiksmų sričių nuoseklumą, taip pat SESV 207 straipsnio 1 dalį, kurioje nustatyta, kad bendra prekybos politika turi būti vykdoma atsižvelgiant į Sąjungos išorės veiksmų principus ir tikslus.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               Teisinis pasiūlymo pagrindas – Sutarties dėl Europos Sąjungos veikimo 207 straipsnio 2 dalis.
            
            
               •Subsidiarumo principas (neišimtinės kompetencijos atveju) 
            
            
               Kaip nustatyta SESV 3 straipsnio 1 dalies e punkte, bendra prekybos politika priklauso išimtinei Sąjungos kompetencijai. Todėl subsidiarumo principas netaikomas.
            
            
               •Proporcingumo principas
            
            
               Šis pasiūlymas būtinas norint įgyvendinti bendrą prekybos politiką ir tikslą padėti Ukrainai, taip pat prekybos su Sąjunga srityje, įveikti dabartinius ekonominius sunkumus.
            
            
               •Priemonės pasirinkimas
            
            
               Šis pasiūlymas pagrįstas SESV 207 straipsnio 2 dalimi, kurioje numatytos bendros prekybos politikos priemonės. 
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Galiojančių teisės aktų ex post vertinimas / tinkamumo patikrinimas
            
            
               
                  Netaikoma.
               
            
            
               •Konsultacijos su suinteresuotosiomis šalimis
            
            
               
                  Netaikoma.
               
            
            
               •Tiriamųjų duomenų rinkimas ir naudojimas
            
            
               
                  Netaikoma.
               
            
            
               •Poveikio vertinimas
            
            
               Atsižvelgiant į ekstremalią Ukrainos ekonominę padėtį svarbu, kad reglamentas įsigaliotų kuo greičiau. Todėl priemonės poveikio vertinimas nebuvo atliktas. Vis dėlto 2007 m. Prekybos GD pavedimu buvo atliktas Asociacijos susitarimo prekybos ir su prekyba susijusių nuostatų poveikio tvarumui vertinimas ir į jį atsižvelgta derantis dėl IVLPE. Šiuo vertinimu patvirtinta, kad prekybos ir su prekyba susijusių nuostatų įgyvendinimas darys teigiamą ekonominį poveikį ES ir Ukrainai. 
            
            
               •Reglamentavimo tinkamumas ir supaprastinimas
            
         
         
            
               
                  Priemonė nepadidina reguliavimo naštos bendrovėms. 
               
            
            
               •Pagrindinės teisės
            
            
               
                  Šios priemonės būtų grindžiamos tais pačiais pagrindiniais principais, kurie įtvirtinti ES ir Ukrainos asociacijos susitarime. Visų pirma Asociacijos susitarimo su Ukraina 2 straipsnyje nurodyta, kad pagarba demokratijos principams, žmogaus teisėms ir pagrindinėms laisvėms bei teisinės valstybės principas yra esminiai Susitarimo elementai. 
               
               
                  Prekybos liberalizavimo priemonės taip pat atitiktų Europos pagrindinių teisių chartiją.
               
            
            
               4.POVEIKIS BIUDŽETUI
            
            
               
                  Remiantis apskaičiavimais, pagrįstais importo iš Ukrainos mastu 2021 m., Europos Sąjunga kasmet neteks mažiau nei 31 mln. EUR muitų pajamų. Be to, apskaičiuota, kad nebus surinkta 34,6 mln. EUR antidempingo muitų. Labai tikėtina, kad šis skaičius bus gerokai mažesnis, nes konfliktas paveikė importo iš Ukrainos mastą. Taigi poveikis ES nuosaviems ištekliams bus labai nedidelis. 
               
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               
                  ES ir Ukrainos dvišalės prekybos raidos internetinės ataskaitos pateikiamos specialiose Europos Komisijos interneto svetainėse. 
               
            
            
               •Aiškinamieji dokumentai (direktyvoms)
            
            
               
                  Netaikoma.
               
            
            
               •Išsamus konkrečių pasiūlymo nuostatų paaiškinimas
            
            
               
                  Atsižvelgiant į Ukrainos ekstremaliąją padėtį, šia priemone siekiama padidinti viso importo iš Ukrainos srautus, sustabdant visų esamų muitų tarifų ir importo muitų, taikomų Ukrainos produktams, taikymą. Prekybos liberalizavimo priemonės reikštų visišką visiems produktams taikomų importo muitų panaikinimą.
               
            
            
               2022/0138 (COD)
            
            
               Pasiūlymas
            
            
               EUROPOS PARLAMENTO IR TARYBOS REGLAMENTAS
            
            
               dėl laikino prekybos liberalizavimo papildant prekybos lengvatas, taikomas Ukrainos produktams pagal Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimą
            
            
               EUROPOS PARLAMENTAS IR EUROPOS SĄJUNGOS TARYBA,
            
            
               atsižvelgdami į Sutartį dėl Europos Sąjungos veikimo, ypač į jos 207 straipsnio 2 dalį,
            
            
               atsižvelgdami į Europos Komisijos pasiūlymą,
            
         
         
            
               teisėkūros procedūra priimamo akto projektą perdavus nacionaliniams parlamentams,
            
            
               laikydamiesi įprastos teisėkūros procedūros
                  3
               ,
            
            
               kadangi:
            
            
               (1)Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarime
                  4
                (toliau – Asociacijos susitarimas) nustatytas Sąjungos ir Ukrainos santykių pagrindas. Asociacijos susitarimo IV antraštinė dalis, skirta prekybai ir su prekyba susijusiems klausimams, laikinai taikoma nuo 2016 m. sausio 1 d.
                  5
                ir, visoms valstybėms narėms ją ratifikavus, visapusiškai galioja nuo 2017 m. rugsėjo 1 d.; 
            
            
               (2)Asociacijos susitarime išreikštas Šalių noras plačiu mastu ir naujoviškai stiprinti ir plėsti santykius, lengvinti ir pasiekti laipsnišką ekonominę integraciją, ir tai daryti laikantis teisių ir įsipareigojimų, susijusių su Šalių naryste Pasaulio prekybos organizacijoje;
            
            
               (3)Asociacijos susitarimo 2 straipsnyje nustatyta, be kita ko, kad turi būti laikomasi demokratijos principų, žmogaus teisių ir pagrindinių laisvių, taip pat skatinama pagarba suverenumo ir teritorinio vientisumo, sienų neliečiamumo ir nepriklausomybės principams – esminiams Susitarimo elementams; 
            
            
               (4)Asociacijos susitarimo 25 straipsnyje numatyta laipsniškai sukurti Šalių tarpusavio laisvosios prekybos erdvę, remiantis 1994 m. Bendrojo susitarimo dėl muitų tarifų ir prekybos (GATT) XXIV straipsniu. Atitinkamai Asociacijos susitarimo 29 straipsnyje numatyta laipsniškai naikinti muitus pagal Asociacijos susitarime pateiktus tvarkaraščius ir taip pat numatyta galimybė šį panaikinimą paspartinti ir išplėsti jo taikymo sritį. Asociacijos susitarimo 48 straipsnyje nustatyta, kad prieš Šalims taikant viena kitai antidempingo priemones turi būti atsižvelgta į viešąjį interesą;
            
            
               (5)2022 m. vasario 24 d. pradėta neišprovokuota ir nemotyvuota Rusijos karinė agresija prieš Ukrainą smarkiai sumažino Ukrainos galimybes prekiauti su kitomis pasaulio šalimis, be kita ko, todėl, kad sunaikinti gamybos pajėgumai ir dėl prieigos prie Juodosios jūros blokados netekta didelės transporto maršrutų dalies. Siekiant sušvelninti neigiamą ekonominį agresijos poveikį, būtina sparčiau plėtoti glaudesnius Sąjungos ir Ukrainos ekonominius santykius, kad šiomis ekstremaliomis aplinkybėmis Ukrainos valdžios institucijoms ir gyventojams būtų greitai suteikta parama. Todėl tikslinga ir būtina skatinti prekybos srautus ir taikyti lengvatas – prekybos liberalizavimo priemones – visiems produktams, atsižvelgiant į siekį greičiau naikinti Sąjungos ir Ukrainos tarpusavio prekybai taikomus muitus;
            
            
               (6)pagal Europos Sąjungos sutarties 21 straipsnio 3 dalį Sąjunga turi užtikrinti savo išorės veiksmų įvairių sričių nuoseklumą. Pagal Sutarties dėl Europos Sąjungos veikimo 207 straipsnio 1 dalį bendra prekybos politika turi būti vykdoma atsižvelgiant į Sąjungos išorės veiksmų principus ir tikslus; 
            
            
               (7)šiuo reglamentu nustatomos prekybos liberalizavimo priemonės turėtų būti tokios: i) visiškai panaikinami importo muitai (lengvatiniai muitai), taikomi iš Ukrainos importuojamiems pramonės produktams; ii) sustabdomas įvežimo kainų sistemos taikymas vaisiams ir daržovėms; iii) sustabdomas nulinių tarifinių kvotų taikymas ir visiškai panaikinami importo muitai; iv) nukrypstant nuo Europos Parlamento ir Tarybos reglamento (ES) 2016/1036
                  6
                14 straipsnio 1 dalies pirmos pastraipos, taikant šį reglamentą importuojamiems Ukrainos kilmės produktams nustatyti antidempingo muitai neturėtų būti renkami jokiu metu, įskaitant pasibaigus šio reglamento galiojimui, ir v) laikinai sustabdomas Europos Parlamento ir Tarybos reglamento (ES) 2015/478
                  7
                taikymas. Taikydama šias priemones Sąjunga faktiškai laikinai teiks deramą ekonominę ir finansinę paramą Ukrainai ir jos susijusiems ekonominės veiklos vykdytojams;
            
            
               (8)siekiant užkirsti kelią sukčiavimui, šiuo reglamentu nustatomos lengvatinės priemonės turėtų priklausyti nuo to, ar Ukraina laikosi visų atitinkamų naudojimosi lengvatomis pagal Asociacijos susitarimą sąlygų, įskaitant atitinkamų produktų kilmės taisykles ir su jomis susijusias procedūras, taip pat nuo glaudaus Ukrainos administracinio bendradarbiavimo su Sąjunga, kaip numatyta tame susitarime;
            
            
               (9)Ukraina turėtų nenustatyti naujų muitų ar jiems lygiaverčio poveikio mokesčių ir naujų kiekybinių apribojimų arba lygiaverčio poveikio priemonių ar turėtų nedidinti galiojančių muitų ar mokesčių arba nenustatyti jokių kitų prekybos su Sąjunga apribojimų, nebent tai aiškiai pateisinama karo aplinkybėmis. Jei Ukraina nesilaiko bet kurios iš šių sąlygų, Komisijai turėtų būti suteikta teisė laikinai sustabdyti visas šiuo reglamentu nustatomas lengvatines priemones arba jų dalį; 
            
            
               (10)Asociacijos susitarimo 2 straipsnyje nustatyta, kad, be kita ko, pagarba demokratijos principams, žmogaus teisėms ir pagrindinėms laisvėms, taip pat veiksmai, nukreipti prieš masinio naikinimo ginklus, susijusias medžiagas ir jų siuntimo į taikinį priemones, yra esminiai santykių su Ukraina elementai, kurie reglamentuojami tuo susitarimu. Be to, Asociacijos susitarimo 3 straipsnyje nurodoma, kad teisinės valstybės ir gero valdymo principų laikymasis, kova su korupcija, kova su įvairaus pavidalo tarpvalstybiniu organizuotu nusikalstamumu ir terorizmu, darnaus vystymosi ir veiksmingo daugiašališkumo skatinimas yra svarbiausia stiprinant Šalių tarpusavio santykius. Tikslinga numatyti galimybę laikinai sustabdyti šiame reglamente numatytų lengvatinių priemonių taikymą, jei Ukraina nesilaikytų bendrų Asociacijos susitarimo principų, kaip tai buvo panašiai padaryta pagal kitus Sąjungos sudarytus asociacijos susitarimus;
            
            
               (11)siekiant užtikrinti vienodas šio reglamento įgyvendinimo sąlygas, Komisijai turėtų būti suteikti įgyvendinimo įgaliojimai, kurie ją įgalintų laikinai sustabdyti lengvatinių priemonių, nurodytų 7 konstatuojamosios dalies i, ii ar iii punktuose, taikymą ir nustatyti taisomąsias priemones tais atvejais, jei Sąjungos gamintojai labai paveikiami arba gali būti labai paveikti pagal šį reglamentą importuojamų produktų. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011
                  8
               ;
            
            
               (12)atsižvelgiant į Komisijos tyrimą, būtina numatyti galimybę vėl taikyti muitus, įprastai taikomus pagal Asociacijos susitarimą, bet kuriems į šio reglamento taikymo sritį patenkantiems importuojamiems produktams, jei dėl jų kyla arba gali kilti didelių sunkumų Sąjungos gamintojams, gaminantiems panašius arba tiesiogiai konkuruojančius produktus;
            
            
               (13)išsamios ir visapusiškos laisvosios prekybos erdvės, kuri yra Asociacijos susitarimo sudėtinė dalis, įgyvendinimo metinė ataskaita, rengiama Komisijos, turėtų apimti išsamų šiuo reglamentu nustatomų prekybos liberalizavimo priemonių įgyvendinimo vertinimą;
            
            
               (14)atsižvelgiant į ekstremaliąją Ukrainos padėtį, šiame reglamente turėtų būti numatytas tinkamas pereinamasis laikotarpis ir reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Prekybos liberalizavimo priemonės
            
         
         
            
               1.Tam tikriems į Sąjungą importuojamiems Ukrainos kilmės pramonės produktams, kuriems pagal Asociacijos susitarimo I-A priedą taikomas septynerių metų laipsniškas muitų panaikinimas, nustatomi nuliniai lengvatiniai muitai. 
            
            
               2.Jei pagal Asociacijos susitarimo I-A priedą jiems taikoma įvežimo kainų sistema, jos taikymas šiems produktams sustabdomas. Šiems produktams netaikomi jokie muitai. 
            
            
               3.Sustabdomas visų pagal Susitarimo I-A priedą nustatytų tarifinių kvotų taikymas ir produktus, kuriems tos kvotos taikomos, leidžiama importuoti į Sąjungą iš Ukrainos netaikant jokių muitų. 
            
            
               4.Nukrypstant nuo Reglamento (ES) 2016/1036 14 straipsnio 1 dalies pirmos pastraipos, taikant šį reglamentą importuojamiems Ukrainos kilmės produktams nustatyti antidempingo muitai nerenkami jokiu metu, įskaitant pasibaigus šio reglamento galiojimui. 
            
            
               5.Reglamento (ES) 2015/478 taikymas importuojamiems Ukrainos kilmės produktams laikinai sustabdomas.
            
            
               2 straipsnis
            
            
               Sąlygos, kuriomis suteikiama teisė į lengvatinių priemonių taikymą
            
            
               1 straipsnio 1, 2 ir 3 dalyse numatytų lengvatinių priemonių taikymui nustatomos šios sąlygos:
            
            
               (a)laikomasi produktų kilmės taisyklių ir su jomis susijusių procedūrų, numatytų Asociacijos susitarime; 
            
            
               (b)Ukraina nenustato naujų muitų arba jiems lygiaverčio poveikio mokesčių ir naujų kiekybinių apribojimų arba lygiaverčio poveikio priemonių, taikomų Sąjungos kilmės importui, arba nepadidina galiojančių muitų arba mokesčių, arba nenustato jokių kitų apribojimų, įskaitant diskriminacines vidaus administracines priemones, nebent tai aiškiai pateisinama karo aplinkybėmis;
            
            
               (c)Ukraina gerbia demokratijos principus, žmogaus teises ir pagrindinės laisves bei teisinės valstybės principą, taip pat nuolat deda ilgalaikes pastangas kovoti su korupcija ir neteisėta veikla, kaip numatyta Asociacijos susitarimo 2, 3 ir 22 straipsniuose.
            
            
               3 straipsnis
            
            
               Laikinas sustabdymas
            
            
               1.Jei Komisija nustato, kad yra užtektinai įrodymų, jog Ukraina nesilaiko 2 straipsnyje nustatytų sąlygų, pagal 5 straipsnio 2 dalyje nurodytą nagrinėjimo procedūrą ji gali, priimdama įgyvendinimo aktą, visiškai ar iš dalies sustabdyti 1 straipsnio 1, 2 ar 3 dalyse numatytų lengvatinių priemonių taikymą.
            
            
               2.Jei valstybė narė paprašo Komisijos sustabdyti bet kurios lengvatinės priemonės taikymą, remdamasi tuo, kad Ukraina nesilaiko 2 straipsnio b punkte nustatytų sąlygų, Komisija per keturis mėnesius nuo tokio prašymo pateikia pagrįstą nuomonę dėl pareiškimo, kad Ukraina nesilaiko sąlygų, pagrįstumo. Jeigu Komisija padaro išvadą, kad pareiškimas yra pagrįstas, ji inicijuoja šio straipsnio 1 dalyje nurodytą procedūrą.
            
            
               4 straipsnis
            
            
               Apsaugos sąlyga
            
            
               1.Jei Ukrainos kilmės produktas importuojamas tokiomis sąlygomis, kurios kelia arba gali kelti didelių sunkumų panašius arba tiesiogiai konkuruojančius produktus gaminantiems Sąjungos gamintojams, tokiam produktui bet kuriuo metu gali būti vėl pradėti taikyti įprastai pagal Asociacijos susitarimą taikytini muitai.
            
            
               2.Komisija atidžiai stebi šio reglamento poveikį, be kita ko, kainoms Sąjungos rinkoje, atsižvelgdama į informaciją apie produktų, kuriems taikomos šiuo reglamentu nustatytos prekybos liberalizavimo priemonės, eksportą, importą ir gamybą Sąjungoje.
            
            
               3.Komisija per pagrįstą laikotarpį priima oficialų sprendimą pradėti tyrimą:
            
         
         
            
               (a)valstybių narių prašymu, 
            
            
               (b)bet kurio juridinio asmens ar bet kurios juridinio asmens statuso neturinčios asociacijos, kurie veikia Sąjungos pramonės vardu, t. y. visų panašius arba tiesiogiai konkuruojančius produktus gaminančių Sąjungos gamintojų ar jų didelės dalies vardu, prašymu, arba
            
            
               (c)savo iniciatyva, jei Komisijai akivaizdu, kad esama pakankamai prima facie įrodymų dėl didelių sunkumų, kaip nurodyta 1 dalyje.
            
            
               Šiame straipsnyje „didelė dalis“ – tai Sąjungos gamintojai, kurie bendrai pagamina daugiau nei 50 proc. visų Sąjungoje pagaminamų panašių ar tiesiogiai konkuruojančių produktų, kuriuos pagamina ta Sąjungos pramonės dalis, kuri aiškiai pareiškė pritarimą arba nepritarimą prašymui, ir kuri atstovauja ne mažiau nei 25 proc. visų pagaminamų panašių ar tiesiogiai konkuruojančių produktų, kuriuos pagamina Sąjungos pramonė.
            
            
               4.Jei Komisija nusprendžia pradėti tyrimą, ji paskelbia pranešimą apie tyrimo inicijavimą Europos Sąjungos oficialiajame leidinyje. Pranešime pateikiama gautos informacijos santrauka ir nurodoma, kad bet kokia susijusi informacija turėtų būti siunčiama Komisijai. Jame nurodomas laikotarpis, per kurį suinteresuotosios šalys gali raštu pateikti savo nuomonę. Toks laikotarpis negali būti ilgesnis nei keturi mėnesiai nuo pranešimo paskelbimo dienos.
            
            
               5.Komisija surenka visą jos manymu reikalingą informaciją ir gali patikrinti gautą informaciją kreipdamasi į Ukrainą ar į kitus atitinkamus šaltinius. Jai gali padėti valstybės narės, kurios teritorijoje gali būti prašoma atlikti patikrinimą, pareigūnai, jei tokios pareigūnų pagalbos prašo ta valstybė narė.
            
            
               6.Nagrinėdama, ar esama didelių sunkumų, kaip nurodyta 1 dalyje, Komisija atsižvelgia, inter alia, į šiuos su Sąjungos gamintojais susijusius veiksnius, jei tokia informacija yra prieinama:
            
            
               (a)rinkos dalį,
            
            
               (b)gamybą,
            
            
               (c)atsargas,
            
            
               (d)gamybos pajėgumus,
            
            
               (e)pajėgumų panaudojimą,
            
            
               (f)užimtumą,
            
            
               (g)importą,
            
            
               (h)kainas.
            
            
               7.Tyrimas baigiamas per šešis mėnesius nuo šio straipsnio 3 dalyje nurodyto pranešimo paskelbimo dienos. Išskirtinėmis aplinkybėmis Komisija, laikydamasi 5 straipsnio 2 dalyje nurodytos nagrinėjimo procedūros, gali šį laikotarpį pratęsti įgyvendinimo aktu.
            
            
               8.Per tris mėnesius nuo tyrimo pabaigos Komisija įgyvendinimo aktu priima sprendimą dėl to, ar vėl taikyti įprastai pagal Asociacijos susitarimą taikytinus muitus, laikydamasi 5 straipsnio 2 dalyje nurodytos nagrinėjimo procedūros. Tas įgyvendinimo aktas įsigalioja per vieną mėnesį nuo jo paskelbimo. 
            
            
               Įprastai pagal Asociacijos susitarimą taikytini muitai gali būti vėl taikomi tokį laikotarpį, kuris būtinas Sąjungos gamintojų ekonominės arba finansinės padėties pablogėjimui neutralizuoti, arba kol esama tokio pablogėjimo grėsmės. Jeigu galutinai nustatyti faktai rodo, kad šio straipsnio 1 dalyje nustatytos sąlygos nėra įvykdytos, Komisija, laikydamasi 5 straipsnio 2 dalyje nurodytos nagrinėjimo procedūros, priima įgyvendinimo aktą, kuriuo tyrimas ir procedūra baigiami.
            
            
               9.Jei dėl išskirtinių aplinkybių, dėl kurių būtina imtis neatidėliotinų priemonių, atlikti tyrimą tampa neįmanoma, Komisija, pranešusi apie tai 5 straipsnio 1 dalyje nurodytam Muitinės kodekso komitetui, gali imtis būtinų prevencinių priemonių.
            
            
               5 straipsnis
            
         
         
            
               Komiteto procedūra
            
            
               1.Komisijai padeda Muitinės kodekso komitetas, įsteigtas pagal Europos Parlamento ir Tarybos reglamento (ES) Nr. 952/2013
                  9
                285 straipsnį. Tas komitetas – tai komitetas, kaip nustatyta Reglamente (ES) Nr. 182/2011.
            
            
               2.Kai daroma nuoroda į šią dalį, taikomas Reglamento (ES) Nr. 182/2011 5 straipsnis.
            
            
               6 straipsnis
            
            
               Prekybos liberalizavimo priemonių įgyvendinimo vertinimas
            
            
               Komisijos rengiama išsamios ir visapusiškos laisvosios prekybos erdvės įgyvendinimo metinė ataskaita apima išsamų šiame reglamente numatytų prekybos liberalizavimo priemonių įgyvendinimo vertinimą ir, prireikus, tų priemonių socialinio poveikio Ukrainoje ir Sąjungoje vertinimą. Informacija apie produktų importą pagal 1 straipsnio 3 dalį skelbiama Komisijos interneto svetainėje.
            
            
               7 straipsnis
            
            
               Pereinamojo laikotarpio nuostata
            
            
               3.1 straipsnio 1, 2 arba 3 dalyje nurodytos lengvatinės priemonės taikomos produktams, kurie šio reglamento įsigaliojimo dieną yra vežami tranzitu iš Ukrainos į Sąjungą arba yra muitinės prižiūrimi Sąjungoje, jeigu per šešis mėnesius nuo tos dienos atsakingai Sąjungos muitinei pateikiamas atitinkamas pranešimas.
            
            
               8 straipsnis
            
            
               Įsigaliojimas ir taikymas
            
            
               1.Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               2.Šis reglamentas taikomas iki [vieni metai nuo jo įsigaliojimo]. 
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
            
               
                  Europos Parlamento vardu
                        Tarybos vardu
               
               
                  Pirmininkė
                        Pirmininkas
               
            
         
         
            
                  
                     (1)
                  
                        Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarimas (
                  OL L 161, 2014 5 29, p. 3
                  ) Šalių pasirašytas dviem dalimis: 2014 m. kovo ir birželio mėn. Tam tikros Asociacijos susitarimo dalys laikinai taikomos nuo 2014 m. lapkričio 1 d. Išsamios ir visapusiškos laisvosios prekybos erdvės (IVLPE) nuostatos laikinai taikomos nuo 2016 m. sausio 1 d. ir, visoms ES valstybėms narėms ją ratifikavus, visapusiškai galioja nuo 2017 m. rugsėjo 1 d.
               
               
                  
                     (2)
                  
                        2015 m. kovo 11 d. Europos Parlamento ir Tarybos reglamentas (ES) 2015/478 dėl bendrų importo taisyklių (OL L 83, 2015 3 27, p. 16).
               
               
                  
                     (3)
                  
                        (…)
               
               
                  
                     (4)
                  
                        
                  OL L 161, 2014 5 29, p. 3
                  .
               
               
                  
                     (5)
                  
                        2014 m. birželio 23 d. Tarybos sprendimas 2014/668/ES dėl Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarimo pasirašymo Europos Sąjungos vardu ir laikino taikymo, kiek tai susiję su jo III antraštine dalimi (išskyrus nuostatas dėl vienodo požiūrio į kitos Šalies teritorijoje teisėtai dirbančius trečiųjų šalių piliečius), IV, V, VI bei VII antraštinėmis dalimis ir susijusiais priedais bei protokolais (
                  OL L 278, 2014 9 20, p. 1
                  ).
               
               
                  
                     (6)
                  
                        2016 m. birželio 8 d. Europos Parlamento ir Tarybos reglamentas (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (
                  OL L 176, 2016 6 30, p. 21
                  ).
               
               
                  
                     (7)
                  
                        2015 m. kovo 11 d. Europos Parlamento ir Tarybos reglamentas (ES) 2015/478 dėl bendrų importo taisyklių (OL L 83, 2015 3 27, p. 16).
               
               
                  
                     (8)
                  
                        2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).
               
               
                  
                     (9)
                  
                        2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas
                  
                      (OL L 269, 2013 10 10, p. 1
                  
                  ).